
A munkaerőpiac kompetencia-elvárásainak alakulása és az oktatásban és a képzésben dolgozó szakemberek alkalmazkodási lehetőségei

Kulcsszavak: kompetencia; soft skill; hard skill; mesterséges intelligencia
Kutatásom során azt vizsgáltam, milyen változások következnek be a munkaerőpiacon elvárt kompetenciákban a mesterséges intelligencia és a digitalizáció hatására és az oktatási-képzési rendszerekben dolgozó szakemberek hogyan tudnak ezekre reagálni.
Kilenc olyan személlyel készítettem félig strukturált interjút, akik az oktatás-képzés valamely területén dolgoznak. Ketten a szakképzésben, 5-en a felsőoktatásban oktatnak, ketten pedig a kereskedelmi és iparkamarában foglalkoznak képzésekkel. Kutatásom szándékoltan arra irányult, hogy az oktatási-képzési tevékenységek megvalósítói mit gondolnak a fenti kérdésekről, azaz nem az ágazati irányítás, a szakpolitikák alakítói, az oktatási-képzési rendszer központi intézményeinek tudására és véleményére voltam kíváncsi, hanem azokéra, akik a kompetencia-fejlesztést ténylegesen végzik. Az interjúk száma ugyan nem teszi lehetővé, hogy a kutatási eredmények alapján általános következtetéseket fogalmazzunk meg, de mivel a minta kompetens személyekből áll, vizsgálatom mind önálló kutatásként, mind egy lehetséges nagyobb kutatás pilotjaként megállja a helyét.

Kutatási kérdéseim és a legfontosabb eredmények:
1: Milyen soft és hard skillekre van szükség az Ipar 4.0 által befolyásolt munkaerőpiacon?
A válaszadók szerint a következő kompetenciák a legfontosabbak ma a munkaerőpiacon: rugalmasság, önismeret, kreatív gondolkodás, problémamegoldó képesség, kommunikációs képességek, alkalmazkodó képesség, idegen nyelv használata, önállóság és informatikai ismeretek. Látható tehát, hogy alanyaim hard és soft skilleket egyaránt említettek.
2: Hogyan reagálnak az oktatási rendszerben dolgozó szakemberek a munkaerőpiacon végbemenő változások következtében?
A felsőoktatásban dolgozók rugalmasabban tudnak reagálni a munkaerőpiacon végbemenő változásokra, mert a Képzési és Kimeneti Követelmények rendszere (KKK) hagy bizonyos teret az oktatóknak. Ezzel szemben a szakképzésben dolgozók számára nagyon merevek az oktatás keretei, így nemigen van lehetőségük eltérni a KKK-ban és Programkövetelményekben (PK) meghatározottaktól, legfeljebb javaslatot tudnak tenni a KKK és a PK megváltoztatására. Ezzel ellentétben a kereskedelmi és iparkamara az intézménnyel kapcsolatban lévő vállalkozók igényeihez igazíthatja a képzéseit és ezek naprakészen tartásával tudnak reagálni a munkaerőpiaci kompetencia-elvárások változására. Kivéve azoknál a képzéseknél, melyek kötelezően előírtak a munkavállalók számára.



